মহেন্দ্র সিংহ ধোনি। নামটাই অনেক। সিনেমার সংলাপের কায়দায় এখন তিনি একথা বলতেই পারেন। কারণ, এমন এক কৃতিত্বের অধিকারী তিনি, যা সচরাচর ক্রিকেটাররা স্বপ্নেই দেখেন। প্রথম কোয়ালিফায়ারে মঙ্গলবারেই রাইজিং পুণে সুপারজায়ান্ট মুম্বইয়ের ঘরের মাঠে মরাঠা ডার্বিতে বধ করেছে মুম্বই ইন্ডিয়ান্সকে। দলের জয়ে গুরুত্বপূর্ণ অবদান রেখেছেন ধোনি। তাঁর ২৬ বলে ৪০ রানের দুরন্ত ইনিংসে ভর করেই আইপিএল-এর প্রথম দল হিসেবে ফাইনালে উঠেছে পুণে। পাঁচ-পাঁচটা ওভার বাউন্ডারিতে তিনি যেমন দর্শকদের ভরপুর মনোরঞ্জন করেছেন, তেমনই দলের প্রয়োজনের মুহূর্তে ত্রাতা হিসেবে আবির্ভূত হয়েছেন।
এর সঙ্গে সঙ্গেই 
আইপিএল-এর প্রথম ক্রিকেটার হিসেবে সাতটি ফাইনালে ওঠার বিরল নজির স্থাপন করলেন তিনি। শুধু তাই নয় নিজের কেরিয়ারে টি টোয়েন্টি টুর্নামেন্টে মোট এগারো বার ফাইনালে ওঠার বিরল নজিরও স্পর্শ করলেন তিনি। আইপিএল ছাড়াও এই তালিকায় রয়েছে টি টোয়েন্টি বিশ্বকাপ (দু’বার), এশিয়া কাপ টি-২০ এবং চ্যাম্পিয়ন্স লিগ টি-২০।
দশটা আইপিএল-এর সংস্করণের মধ্যে ফাইনালে সাতবারই ধোনির উপস্থিতি— এমন নজির আপাতত কোনও ক্রিকেটারেরই নেই। শেষ ছয়বারে চেন্নাই সুপার কিংগসের অধিনায়ক হিসেবে ফাইনালে উঠেছিলেন তিনি। ২০০৮ সালে, আইপিএল-এর প্রথম মরশুমেই ফাইনালে উঠেছিল চেন্নাই। তবে সেবার রাজস্থান রয়্যালসের কাছে হার মানতে হয়েছিল তাঁদের।
দ্বিতীয় সংস্করণে চেন্নাই সেমিফাইনাল পর্যন্ত পৌঁছেছিল। এরপর টানা চারবার ধোনির চেন্নাই ফাইনালে উঠেছিল। এই চারবারে চেন্নাই দু’বার জয়ী দলের শিরোপা পেলেও, দুবার রানার্স হতে হয়েছিল।